Der er 767 mennesker, der lever uden tag over hovedet i Aarhus Kommune.

Det viser helt nye tal fra VIVE - Det Nationale Forsknings- og Analysecenter for Velfærd, der hvert andet år undersøger antallet af hjemløse i landet.

Læs også Råbin om at være ung og hjemløs: De små ting er svære

De 767 er en stigning på 99 mennesker siden kortlægningen i 2015, hvor der var 668 hjemløse i Aarhus Kommune.

Stigningen i antallet af hjemløse er fordelt på både mænd og kvinder, unge og personer med psykisk sygdom.

Læs også Bænke til socialt udsatte skal gøre op med uro ved Klostertorv

Ifølge rapporten fra VIVE er udviklingen i hjemløsheden mest stigende i områder, hvor boligsituationen har været under pres. Her nævnes Aarhus som et eksempel på et sted, hvor det kan være svært at få fat i billige boliger, og det kan altså tilsyneladende føre til hjemløshed.

På landsplan er der registreret 6.635 hjemløse borgere. Cirka halvdelen af dem, 3.242 personer, holder til omkring hovedstadsområdet. Aarhus er den by i Danmark med næstflest hjemløse.

VIVE har spurgt de hjemløse om årsagen til, at de er hjemløse. Her svarer 36 procent, at det er på grund af psykisk sygdom, 27 procent svarer stofmisbrug og 23 procent svarer alkoholmisbrug. Det var muligt at give flere svar.